text: Trusler endte med skyderi
  07 januar 2011 kl. 12.43
  20-årig anholdt havde et anstrengt forhold til Vejen-familie
  En 20-årig mand er sigtet for fareforvoldelse ved at skyde "gentagne gange" mod huset med et 9 mm våben.
  Tilsyneladende har gerningsmanden haft et anstrengt forhold til familien gennem længere tid.
  Den 20-årige er nemlig også sigtet for at komme med trusler mod et af familiemedlemmerne, og for at forsøge at knuse ruder i både hjemmet i Vejen og i en virksomhed, som familien ejer.
  - Vi har flere bud på et motiv. Men dem holder vi for os selv indtil videre, siger Jan Lambertsen fra lokalpolitiet i Vejen.
  Skyderiet fandt sted natten til onsdag, men politiet har af hensyn til efterforskningen ikke meldt noget ud før nu.
  - Men vi ser på sagen med stor alvor. Når man skyder mod et hus midt om natten, må man formode, at der ligger nogen og sover i villaen, siger han.
  En 19-årig mand er sigtet for medvirken i sagen. Men begge de mistænkte er indtil videre blevet løsladt af politiet.
  